gu en en en en en en en en en en en en en en en tl tr en en en en en en en en en en en en en en en fr tr en en en en es en en en en en en en en en en fi en nl en en pt en gu gu en nl en en gu gu en gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu fr gu gu gu gu gu gu gu gu gu fr gu gu gu gu gu en en en en en fa en en en en en ru en en en en en en en en es en en en en ar en en en en en en
કથા-સપ્તાહ : ભરોસો (બરસાત કી એક રાત - ૨ )
1  |  2  |  3  |
રવિની સવારે પંખીઓના કલરવથી જાગી ગયેલી ઝરણાએ આળસ મરડતાં નજરને પહેલાં દર્શન પડખે પોઢતા પતિદેવનાં થયાં, મુગ્ધતા ઘૂંટાઈ.
ખરેખર લગ્ન સ્વર્ગમાં જ નક્કી થતાં હશે. બાકી ક્યાં ઠેરલ-ઠાવકા આર્જવ ને ક્યાં ચંચળ ઝરણા જેવી હું...
પલંગની ધારે માથું ટેકવીને ઝરણાએ સ્મરણયાત્રા માંડી : મમ્મી-પપ્પા અને મોટા ભાઈના પરિવારમાં સૌથી નાની ઝરણા બધાની લાડકી. ઉચ્ચ મધ્યમવર્ગીય કુટુંબમાં પૈસાનીયે અછત નહોતી એટલે સંતાનોના ધાર્યા શોખ પૂરા થતા, બલકે ભાઈ સંયમ પોતાનો શોખ જતો કરીને ઝરણાને ડબલ આપતો એવી લાડકવાયી હતી ઝરણા. નાનપણમાં તોફાનો પણ બહુ કરેલાં. જાણતી કે મને કોણ વઢવાનું છે.
‘તું કંઈ હવે નાની નથી, બેટા,’ દીકરી ચૌદ-પંદરની થતાં માએ ટકોરવા માંડી, ‘તને ડ્રેસ નહોતો ગમ્યો તો તેં લીધો શું કામ? દર વખતે દુકાનવાળો પાછો ન લે. નાનપણમાં બાળકની જીદ સમજાય, ઘડીક ગમે ઘડીક ન ગમે એ મનાય, તારી ઉંમરમાં એ ન શોભે.’
અને માત્ર ડ્રેસની પસંદગી જ નહીં, હોટેલનું મેનુ હોય કે શાળાની સ્ટ્રીમનું સિલેક્શન... ઝરણાનું માઇન્ડ વેવરિંગ રહેતું. એના સંસ્કારમાં કહેવાપણું નહોતું, પરંતુ સ્વભાવની ચંચળતા વય સાથે ધાર પકડતી ગઈ. હાયર સેકન્ડરીમાં ૬ મહિના કૉમર્સ ભણ્યા પછી તે આટ્ર્‍્સમાં મૂવ થઈ હતી. પિતા કે ભાઈ તો હજીય તેને પંપાળતા, પણ મા અકળાતી, ક્યારેક વઢતી પણ, છોકરીની જાતને આટલી ચંચળતા ઠીક નહીં. વિચારીને નિર્ણય લે અને નિર્ણયમાં મક્કમ રહેતાં શીખ, કાલ ઊઠીને પાત્રપસંદગીમાં પણ તું ચલકચલાણી રમે તો તો ખાનદાનનું નામ ડૂબે બેન.
માની ૧૦૦ ટચની સલાહ ઝરણાને સમજાતી, મનને કાબૂમાં રાખવા મથતી છતાં કૉલેજમાં એક લસપણી તો થઈ જ ગઈ...
યૌવને વસંત લહેરવાની એ મોસમ હતી. મન જેટલું ચંચળ આ અવસ્થામાં હોય છે એટલું ક્યારેય નથી હોતું. કદી હૃતિકને જોતાં તેનું હૈયું ધડકી જતું તો કદી સલમાન તેના શમણાનો શહેનશાહ બનતો...
ક્યારેક સખીઓ જોડે આઉટિંગ ગમતું, તો કદી એકાંત મધમીઠું લાગતું. એવામાં કૉલેજ-કૅમ્પસમાં તેના દીદાર થયા અને ઝરણાનું ઊર્મિતંત્ર ઝણઝણી ઊઠ્યું.
કેટલો હૅન્ડસમ એ જુવાન. તેની સ્ટ્રીમ જુદી, ઉંમરમાં મારાથી ચારેક વરસ મોટો હશે, ભણવામાં સિનિયર. કૉલેજના પ્રથમ ત્રણ મહિનામાં ઝરણાએ જાણી લીધું કે કૅમ્પસના મોસ્ટ હૅપનિંગ છોકરા પાછળ દરેક છોકરી ઘેલી છે.
મુગ્ધાવસ્થાના એ સંજોગો ઝરણાંને અત્યારે સહેજ મલકાવી ગયા. શું નામ હતું એ જુવાનનું? તેણે ભેજું કસવું પડ્યું. સમથિંગ ફ્રૉમ એ... યા, અરેન શાહ.
પોતાના આગવા ચાર્મને કારણે અરેન શાહનું ગર્લફ્રેન્ડનું લિસ્ટ લાંબું હોવાનું જાણ્યા પછી તો મોહ વધ્યો : હીરો તો પૉપ્યુલર જ હોવાનોને.
એ અરેનની નિકટ જવા ઝંખતી પણ ખુલ્લેઆમ ઘેલાપણું દાખવવામાં સંકોચ નડતો, શરમ બાધારૂપ બનતી. બાકી પોતાના મનમાં તો તેણે તેમની શાદી પક્કી ઠેરવી જ દીધેલી. પોતાના ગ્રુપમાં વ્યસ્ત અરેનનું ઝરણા પર ધ્યાન જવુંય સંભવ નહોતું. આમ ને આમ તો વરસ પૂરું થવાનું, અરેન આવતી સાલ કૉલેજમાં નહીં હોય તો લવ-સ્ટોરીનો મેળ કેમ પાડવો?
છેવટે હામ ભીડી, એક દહાડો તેણે અરેનને કૅન્ટીનના રસ્તે આંતર્યો. સદભાગ્યે એ વખતે એકાંત પણ મળ્યું.
‘હાય, અરેન...’ કાંપતી નજરે થરથરતા હોઠે તેનું નામ ઉચ્ચારતી ઝરણાએ બાઘાની જેમ કહ્યું હતું, ‘તમે મને નથી જાણતા, હું તમને જાણું છું, યુ આર માય ડ્રીમ મૅન.’
‘રિયલી!’ અરેન સોહામણું મલક્યો, ‘મારા ગાલ પર તારા હોઠોની નિશાની પડે તો ખાતરી થાય.’
છોકરીને પટાવવાનો અરેન જેટલો અનુભવ કોઈને નહીં હોય. અરેન ચુંબન માગી રહ્યો છે. આનો અર્થ એ કે હું પણ તેને પસંદ છું! એ તારવણીના ઉત્સાહમાં ઝરણાએ અરેનનો ગાલ ચૂમી લીધો.
‘લવલી’ અરેને તેનો હાથ પંપાળ્યો, ‘કાલે હોટેલ રીગલમાં મને મળ, શમણાનું બાકીનું કામ પતાવી દઈએ...’
તેના શબ્દોએ ઝરણા ધરતી પર પટકાઈ ગઈ. અરેન આ શું બોલી ગયો, તેણે મને શું ધારી લીધી?
ઝરણા ચંચળ હતી, પણ હોટેલમાં જવાનો અર્થ ન સમજે એટલી અબુધ કે નાદાન નહોતી. લગ્ન પહેલાં મર્યાદા ઓળંગવા જેટલી બેશરમ તેનાથી બનવાનું પણ નહોતું.
‘સૉરી, હું એ ટાઇપની છોકરી નથી.’
જવાબમાં અરેન મુગ્ધ કરનારું મલકેલો, ‘તો એ ટાઇપમાં આવે ત્યારે કહેજે.’
ટપલી મારીને આગળ વધી ગયેલા અરેનની પીઠ પાછળ ઝરણા નિ:સાસો જ નાખી શકેલી.
હું આ શું કરી બેઠી? અરેને આનો ધજાગરો કર્યો તો.
એવું કંઈ બન્યું નહોતું. અરેનને તો ઝરણા સ્મરણમાંય નહોતી.
આનો હાશકારો થયો, વખત જતાં ઝરણાને પણ સમજાયું કે અરેન માટે જે હતું એ કેવળ ફિઝિકલ અટ્રૅક્શન જ હતું, બાકી પ્યાર હોત તો હૈયું તૂટવાનું દદર્‍ મને ચૂભત... હું મુરઝાઈ ગઈ હોત. આવું બન્યું નથી. મતલબ મારી હૈયાપાટી કોરી છે અને ત્યાં હવે તેના જ અક્ષર ઘૂંટાશે જેની સાથે હું ચોરીના ચાર ફેરા ફરીશ...
આટલી સમજે ઝરણામાં પિયુની પસંદ બાબત ઠરેલતા આણી. ધીરે-ધીરે તેનો વ્યાપ વધતો ગયો. દીકરીના બદલાવે મા ખુશ હતી - મારી બચ્ચી હવે સમજુ બની. તું ગ્રૅજ્યુએટ થઈ જા કે તને પરણાવી દેવી છે... વહુ આણવાનું મુરત ત્યાર પછી.
લગ્નની વાતે ઝરણા શરમાતી, ભાગી છૂટતી. ગ્રૅજ્યુએશન પછી માએ મુરતિયા જોવા માંડ્યા, એમાં આર્જવ ઝરણાને એક નજરમાં જ ગમી ગયો. અત્યંત સોહામણો, આછાબોલો, મૂલ્યોમાં માનનારો અને હાઈ સ્કૂલના શિક્ષક તરીકે આદર્શને શોભાવતો.
‘આજે તો મારા પેરન્ટ્સ નથી રહ્યા, પણ તેમના દામ્પત્યની મધુરતા મેં માણી છે, પચાવી છે. પપ્પા કહેતા, પતિ-પત્ની વચ્ચે પ્રણયનું બીજું નામ વિશ્વાસ છે, ભરોસો છે અને આમ પણ, હું જૂઠ બોલવામાં કે સત્ય છુપાવવામાં માનતો નથી... ’
‘તમારી સરખામણીએ તો હું હજીય ચંચળ ગણાઉં...’ ઝરણાના શબ્દો સામે આર્જવે સ્મિત ફરકાવેલું, ‘ત્યારે તો આપણો મેળ જામશે. અપૉઝિટ અટ્રૅક્ટ્સ, યુ નો.’
તેના સ્મિતમાં ડૂબતી ઝરણાને ચંચળતાવશ પોતે અરેન બાબત આચરેલી નાદાની કબૂલવાનો ખ્યાલ ન રહ્યો. આર્જવનો હકાર આવ્યા પછી તો કહેવું પણ કેમ. પછી એમ પણ થયું કે આમાં કહેવા-કબૂલવા જેવું હતું પણ શું?  રંગેચંગે લગ્ન લેવાયાં, સિક્કિમ-દાર્જીલિંગના હનીમૂનમાં બે આત્મા એકાકાર થયા, લોનાવલાના આ ઘરમાં ત્રણ-ત્રણ વરસથી અમારો ઘરસંસાર મહેકી રહ્યો છે...
ખરેખર તો મુંબઈ-પુણે માર્ગ પર, લોનાવલાથી સહેજ પહેલાં નાનકડી ટેકરી પર છૂટાછવાયાં મકાન છે, પાંખી વસ્તી અને નૈસર્ગિક વાતાવરણ. વનરાજી એવી ગાઢ કે થોડે દૂરથી પસાર થતા હાઇવેનો ઘોંઘાટ પણ કનડે નહીં. અડધા ભાગનાં ઘર મુંબઈગરાના વીક-એન્ડ હોમ હતાં એટલે મોટા ભાગે ખાલી રહેતાં, પણ એથી અમારે બીવા જેવું નથી. અમને પાડોશીની વસ્તી છે. અમારાથી અડધી મિનિટના અંતરે ઉત્સવભાઈનો બંગલો છે. બૅન્કમાં કામ કરતા સરખી ઉંમરના ઉત્સવભાઈ આર્જવના પરમ મિત્ર જેવા છે. તેમનાં પત્ની બીનાભાભી સાથે મને સખીપણાં થઈ ગયેલાં. બન્નેના પતિદેવો કામ પર હોય ત્યારે ખૂબ ગપાટીએ. હરવાફરવાના પ્રોગ્રામ પણ બને. આર્જવ ઓછું બોલે, પણ મને ખૂલીને ગપ્પાં મારવા દે. હાલ બીનાભાભી તેમની પ્રથમ ડિલિવરી માટે ગુજરાતના પિયર ગયાં છે એટલે ઉત્સવભાઈનું સવારનું ટિફિન હું જ મોકલું છું, રાત્રે સૌ અહીં સાથે જમીએ... કેટલાં સુખશાંતિ છે જીવનમાં. એનું કેન્દ્ર અને કારણ તમે છો, આર્જવ...
- ભીની થતી આંખો લૂછી ઝરણાએ વહાલથી પતિનું કપાળ ચૂમ્યું અને હેતની હેલી એટલેથી થમવાની ન હોય એમ તેના ચહેરાને પોતાના ઉઘાડા વક્ષ:સ્થળસરસો ચાંપી દીધો.
સુખને માણનારો માનવી ભૂલી જાય છે કે એકસરખા દિવસ કોઈના જતા નથી.
રવિની એ જ સવારે, હોટેલના સ્વીટમાંથી છૂટાં પડતાં પહેલાં રિયાએ વધુ એક વાર અરેનને ગોખાવ્યું :
‘બુધવારે પુણેમાં તમારી બિઝનેસ-કૉન્ફરન્સ છે. મંગળની સાંજે પાંચ વાગ્યે તમારે કાર લઈને પુણે જવા નીકળવાનું શેડ્યુલ છે, પણ એમાં અણધાર્યું વિઘ્ન આવશે. પહેલાં તો વરલીની ઑફિસેથી તમે કોલાબાના તમારા બંગલે જશો. કૉન્ફરન્સ માટેનો સામાન હું તમારી કારમાં મૂકતી વખતે અકસ્માતનો દેખાવ ઊભો કરી લૅપટૉપ હાથમાંથી છટકાવી દઈશ. તમે મારા પર જોરશોરથી ચિલ્લાશો એ સૌને સ્વાભાવિક લાગશે. આપણો આડો સંબંધ હજી કોઈની આંખે ક્યાં ચડ્યો છે?’
ચોકસાઈથી રિયા કહેતી રહી, ‘તમે ડેટાનું બૅકઅપ રાખ્યું નથી અને તૂટેલા લૅપટૉપમાંથી બીજા દિવસની કૉન્ફરન્સ માટેનો ડેટા રિકવર કરવામાં આપણા ઇન્કમ-ટૅક્સ ડિપાર્ટમેન્ટને સહેજેય સમય લાગવાનો... એટલે હવે હું જમીને રાતે જ નીકળીશ એ મતલબનો કૉલ ઑફિસમાં બધાની દેખતાં જ તમારે સ્નેહાને કરી દેવાનો છે...’
‘જમી-પરવારીને રાતે નવ વાગ્યે હું પુણે જવા માટે નીકળીશ ખરો.. હું નીકળી ગયો છું, તું તારું ધ્યાન રાખજે એ મતલબની વૉટ્સઍપ-ચૅટ પણ કરીશ સ્નેહા જોડે... એની દસ જ મિનિટ પછી યુટર્ન લઈને બંગલાના પાછળના ભાગમાં આવીશ. વેરાન જગ્યામાં હું કે કાર કોઈની નજરે ચડવાનાં નથી. કમ્પાઉન્ડ-વૉલ કુદાવી હું પાછલો દરવાજો ઠોકીશ. મારો સાદ સાંભળીને સ્નેહા અચરજભેર દોડી આવી બારણું ખોલશે...’
અરેન સમક્ષ દૃશ્ય ઊપસતું હતું.
‘ત્યાં સુધીમાં તમે હૅન્ડગ્લવ્ઝ ચડાવી તૈયાર હશો. એ વહેમાય એ પહેલાં તેને કિચનમાં દોરી ચાકુના ઘાથી તેની ધોરી નસ કાપી નાખજો. સ્નેહાને ચીસ પાડવાનીય તક ન આપતા, તેના તરફડાટથી પોચા ન પડતા. ઇન ઍની કેસ, શી મસ્ટ બી મર્ડર્ડ.’
વાક્ય અરેનના દિમાગમાં અંકાઈ ગયું.
‘પછી બેડરૂમનો કબાટ વેરણછેરણ કરી થોડાંક ઘરેણાં લઈ તમે પાછળના દરવાજેથી જેમ આવ્યા એમ નીકળી જજો. તમારા શરીર કે વસ્ત્રો પર લોહીના ડાઘ સાફ કરવાનું ન ચૂકશો, શક્ય હોય તો લોહીના ડાઘવાળાં કપડાં રસ્તામાં ક્યાંક બાળી મૂકજો... કોઈ ક્લુ છોડવાની નથી. પોલીસ અને સૌને એમ જ લાગવું જોઈએ કે હત્યારા લૂંટના ઇરાદે પાછલા દરવાજેથી આવ્યા, શેઠાણીનું મર્ડર કરીને નાઠા... પુણેની હોટેલમાં તમારું બુકિંગ છે, કૉન્ફરન્સ પૂર્વનિર્ધારિત છે, ખૂનના સમય પહેલાંનો તમે નીકળી ગયાનો વૉટ્સઍપ-મેસેજ તમને શકના ઘેરામાં આવવા નહીં દે...ઇટ વિલ બી એ પર્ફેક્ટ મર્ડર!’  યસ ડેફિનેટલી.
અને મંગળવારની સાંજથી બધું  અરેન-રિયાએ ગોઠવ્યા મુજબ જ બનતું ગયું. લૅપટૉપનું તૂટવું, ડેટા રિકવરમાં દેરી... ‘મેં બધું ગોઠવી આપ્યું છે અરેન. હવે બધો દારોમદાર તમારા પર છે... ન ચૂક કરતાં કે ન પોચા પડતા!’
મંગળવારની મોડી સાંજે ઑફિસથી કોલાબાના ઘરે જવા નીકળેલા અરેનને રિયાએ ફોન પર પાનો ચડાવ્યો. રૂબરૂ મુલાકાત તો હવે સ્નેહાનું ખૂન ઊઘડ્યા પછી જ થવાની હતી. રિયા માટે અરેને અલગ નંબર રાખેલો એટલે પોલીસ અરેનનો કૉલ-રેકૉર્ડ તપાસે તો પણ અમારી કડી ખૂલવાની નથી... બસ, આજની હત્યા અને પછીના થોડા દહાડા સુખરૂપ બની જાય કે ગંગા નાહ્યા.
પછી અમારે છાનુંછૂપું મળવું નહીં પડે. હમણાં તો મમ્મી-પપ્પા અમરનાથની જાત્રાએ ગયાં છે એટલે રાત હોટેલમાં વિતાવવાનો વાંધો નથી આવતો અને હવે પછી એની જરૂર નહીં પડે. અરેનની પ્લેબૉયની ઇમેજ સ્નેહા કે તેના ઘરનાથી છૂપી નથી અને છતાં સ્નેહાનો સંસાર સુખી હોવાને કા૨ણે પણ પોલીસ અરેનને શકના દાયરામાં નહીં રાખે. બેશક, ઘરમાં ધાડ પાડનારો ‘ધાડપાડુ’ કદી પકડાવાનો નથી, પણ એથી અમારા એક થવામાં નડતર નહીં આવે. વિધુર બનેલા સરને સાચવવાની જહેમત દાખવીને હું અમારા ઐક્યને સર્વસ્વીકૃત બનાવીશ, ખૂનના ૬ મહિના પછી પરણી જઈશું એમાં લાગતાવળગતા સૌની સાહેદી હોવાની.
કેટલું સારું લાગ્યું રિયાને.
Subscribe via email (Registered users only)
Write the displayed characters
Please enable JavaScript to post a new comment
You need an iframes capable browser to view this content.
Copyright © 2012 Mid-day Infomedia Ltd. All Rights Reserved.